钦定古今图书集成/明伦汇编/交谊典/第065卷 > 《投翰林刘学士启》前人
## 钦定古今图书集成/明伦汇编/交谊典/第065卷 > 《投翰林刘学士启》前人

某启：某闻郑元之谒马融，不知不去；赵壹之干羊陟，
未遇未休。或三年常在于门庭，或一日再经其墙仞。
盖以此时儒学，无出于马公，当世文儒，不先于羊子。
今所以重桴灵鼓，复扣洪钟者，实存于此也。某问“不
知三，书惟阙五。未能窥豹，强欲知龙。洎投弃纶竿，依
凭缃帙。从田巴于稷下，谒杨震于关西。三箧之书，粗”
知篇目；一枚坠简，微识指归。栖迟虽甚于苏秦，勤苦
仅同于甯越。时或严霜届节，脱叶辞枝，曲突无烟，幽
窗有雪。飞文月殿，欲拟谢庄；染翰兰台，思齐宋玉。实
以钝逾庞统，鲁极曾参。三犯龙门，屡奔鲸浪。元珠难
得，空迷罔象之津；大道多岐，频洒亡羊之泣。辄尘藻
鉴，叨献菲辞。窃自朋游，或闻推许。潘生擒锦，巧借丹
青；谢氏碎金，猥加流品。亦复愿披仙雾，频扣朱门。冀
遂望尘，不期倒屣。今则藩羝类窘，幕燕同危，正当羸
角之时，未识安巢之计。辄披肝胆，来诉胸襟。伏以学
士辨敌飞龟，才雄白凤，鉴同止水，公甚平衡。润青藻
于词林，薙榛芜于义路。讲理则丝绳让直，发言则山
岳惭轻。倘假以风云，赐之慰荐。奏扬雄于汉殿，始郭
隗于燕台。愿借吹嘘，岂无裨助。至于斩衣异命，顾印
酬恩，夜盗狐裘，晓开鱼钥。凡于死所，请以身先。干犯
清严，无任陨越。谨启。